Covid-19 eis gedugte speurder | Maroela Media
Die gedugte speurder wat die berugte Griekwastad-moorde en nou ook die moord op die hoteleienaar in Pofadder ondersoek het, is Vrydag aan Covid-19 dood.
Brig. Dick de Waal was hoof van die Valke in Kimberley en is twee weke gelede in die hospitaal opgeneem nadat hy met Covid-19 gediagnoseer is. Hy het Vrydag die stryd teen dié siekte verloor.
Sy vrou, genl.maj Henriette de Waal, dien tans as waarnemende polisiekommissaris van die Noord-Kaap.
Huldeblyke het die afgelope dae op De Waal se Facebook-blad ingestroom. "Ek is stomgeslaan deur die dood van Dick de Waal weens Covid-19. … Hy was 'n wonderlike mens wat 'n groot verskil as polisieman gemaak het en sal 'n groot leemte in sy gemeenskap laat. Ons het 'n lang pad saamgeloop met die Griekwastad-saak en ek sal vir ewig dankbaar wees vir sy vriendskap," het die voormalige joernalis en skrywer van die boek Die Griekwastad-moorde, Jacques Steenkamp, geskryf.
"Wat 'n skok om te verneem van Dick de Waal se afsterwe. Ons innige simpatie aan sy vrou, kinders en familie. Dit was 'n eer vir Jan Smit om saam met hom te kon werk," skryf Tersia Smit.
Kol. Mashay Gamieldien, provinsiale woordvoerder van die polisie in die Noord-Kaap, het namens die polisie sy hartseer oor De Waal se afsterwe uitgespreek en medelye aan De Waal se gesin, in besonder aan sy vrou, betoon.
Talle by Grey Kollege toets positief vir Covid-19
Ál meer klagtes teen dié banke ingedien
sterkte aan vrou, kinders, familie en vriende sowel as kennisse, ek voel die seer ook
Simpatie. Maar is die opskrif reg bewoord…..mens word eers "ontslape" as jy dood is….
Klink net nie reg dat 'n ontslape speurder deur Covid gedood is nie. Hy was mos lewend voor dit?
Volgens die manne op MM met die oordadige borshare is dit mos maar net 'n verkoue ,,, Jammer Henriette ! Polisie het 'n puik man verloor .